**בבית הדין הצבאי לערעורים**

בפני:

**אלופה אורלי מרקמן –** הנשיאה

בעניין:

**מ/\*\*\*\*\*\*\* סרן (מיל') ז' א' –** המבקש (ע"י ב"כ, סרן יוסי אלבז)

**נ ג ד**

**התובע הצבאי הראשי –** המשיב (ע"י ב"כ, סגן רואי נחום)

בקשה לקבלת ארכה להגשת ערעור. הבקשה התקבלה.

**ה ח ל ט ה**

1. ביום 11 ביולי 2022 הורשע המבקש, סרן (מיל') ז' א', על-פי הודאתו, בבית הדין הצבאי לתעבורה בעבירה, שעניינה שימוש בטלפון בעת שהרכב נע שלא באמצעות דיבורית, לפי תקנה 28(ב) לתקנות התעבורה, התשכ"א-1961. בגין הרשעתו הוטל עליו קנס כספי בסך 750 ש"ח. התביעה הצבאית ערערה על קולת העונש. דיון בערעור קבוע ליום 13 בספטמבר 2022.
2. אחר הדברים האלה, ביום 11 בספטמבר 2022, הגיש בא-כוח המבקש בקשה להארכת מועד להגשת נימוקי ערעור ולדחיית מועד הדיון. נטען, כי הודעת ערעור התביעה לא הובאה לידיעת המבקש, אלא לאחר שחלפה התקופה להגשת ערעור מטעמו. משהוברר למבקש כי באפשרותו לקבל ייצוג של הסנגוריה הצבאית פנה המבקש, אשר לא היה מיוצג בערכאה קמא, לקבלת ייצוג בהליך הערעור. בא-כוח המבקש הוסיף, כי לאחר שבחן את החומרים בתיק מצא כי "מתעוררות שאלות כבדות משקל באשר לערעור שבנדון – הן ביחס לעובדה כי העבירה בה הורשע המשיב נעשתה ברכב 'פרטי', ולא 'צבאי', והן לנוכח העובדה כי עסקינן במי שהודה באשמה לאור הערות בית הדין קמא במהלך שמיעת הראיות". לפיכך ביקש ארכה להגשת נימוקי ערעור לאחר תקופת החגים ולקביעת מועד חדש לדיון.
3. התביעה הצבאית הותירה את הבקשה לשיקול דעת בית הדין "בהתחשב בכך שבלאו הכי עתיד להתקיים דיון בערעור שהגישה התביעה". לצד זאת, התנגדה לתקופת הארכה המבוקשת וביקשה כי בית הדין יורה על הגשת נימוקי הערעור בתוך חמישה-עשר ימים, כפרק הזמן הקבוע בחוק.
4. לאחר שעיינתי בבקשת המבקש, ובהיעדר התנגדות התביעה, מצאתי להיעתר לבקשה. כאמור, בפני בית-דין זה עומד ממילא להישמע ערעור התביעה הצבאית. כבר נפסק, כי "משהוגש ערעור פלילי בלאו הכי ופסק הדין יועמד לביקורת לא יהא זה מן הראוי להקפיד הקפדה יתרה עם המשיב" (ב"ש 230/86 **עצמון נ' מדינת ישראל**, פ"ד מ(2) 353 (1986); ב"ש/23/08 **טור' חבוב נ' התובע הצבאי הראשי** (2008)).
5. בא-כוח המבקש מסר, כי המבקש התוודע לראשונה לכך כי התביעה הגישה ערעור על גזר הדין רק לאחר **חלוף** המועד הקבוע בחוק להגשת ערעור מטעמו. המבקש פנה לסניגוריה על מנת לייצגו בהליך הערעור. הסנגוריה **היא** שמצאה טעם בהגשת ערעור לאחר שבחנה את החומרים בתיק, ובהתאם הגישה את בקשתה למתן אורכה. הדברים מקבלים משנה תוקף שעה שהמבקש **לא היה מיוצג** בהליך קמא.
6. ניתנת, על כן, ארכה להגשת הערעור ונימוקיו עד יום 28 בספטמבר 2022.
7. ערעור ההגנה יישמע בצוותא עם ערעור התביעה. המזכירות תתאם מועד חדש לשמיעת ערעורי הצדדים.

ניתנה בלשכה היום, ט"ז באלול התשפ"ב, 12 בספטמבר 2022, ותובא לידיעת הצדדים על-ידי מזכירות בית הדין הצבאי לערעורים.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**אלופה אורלי מרקמן**

**נשיאת בית הדין הצבאי  
 ל ע ר ע ו ר י ם**

**חתימת המגיה: \_\_\_\_\_\_\_\_\_\_\_\_\_\_\_\_\_ העתק נאמן למקור  
 סמ"ר עדי לביא  
תאריך: \_\_\_\_\_\_\_\_\_\_\_\_\_\_\_\_\_\_\_\_\_\_ קצינת בית הדין**